Salvacion Lim-Higgins

Si Salvacion Lim-Higgins (Enero 28, 1920 – Setyembre 15, 1990) ay ginawaran ng Pambansang Alagad ng Sining ng Pilipinas sa larangan ng moda noong 2022.

Personal na buhay
Ipinanganak si Salvacion Lim noong Enero 28, 1920 sa Legsapi, Albay sa Pilipinas kina Luis Samson Lim Katiam at Margarita Navera Diaz. Naging guro niya si Carlos "Botong" Francisco noong nag-aral siya ng Fine Arts sa Unibersidad ng Santo Tomas. Hindi niya natapos ang kanyang pag-aaral dahil sa paglaganap ng Ikalawang Digmaang Pandaigdig. Ikinasal siya kay Hubert Lewis Higgins.

Alagad ng sining

Binuksan ni Salvacion Lim-Higgins ang Slim’s Atelier sa Maynila noong 1947 at patuloy na dito'y nagtrabaho hanggang sa kanyang kamatayan noong 1990. Ang Slim ay nakuha sa kanyang pangalan na S. Lim.

Naging inspirasyon ni Salvacion Lim-Higgins ang mga taga-disenyong Pranses lalo na si Christian Dior. Iniangkop niya ang mga mahalagang elementong ginamit ng mga taga-disenyong Pranses sa mga pangunahing elemento ng disenyo ng terno na naging dahilan upang ang pambansang damit ng Pilipinas ay maging pinakamatapang at pinaka-avant garde sa kasaysayan ng hugis at disenyo nito. Nakagawa din siya ng kanyang  bersyon ng traje de mestiza; ng mga damit na may mga detalye buhat sa mga katutubo; ng mga damit na ang inspirasyon ay sa mga Muslim; at mga damit na ang mga disenyo ay galing sa barong.

Nakadokumento sa librong SLIM: Salvacion Lim Higgins- Philippine Haute Couture 1947-1990 ang mga obra ni Salvacion Lim-Higgins na inilathala noong 2009. 

Tanging si Salvacion Lim-Higgins ang Pilipinong taga-disenyo na may naka-arkibong obrang mga gowns sa Smithsonian Institution at Victoria and Albert Museum. 

Edukador
Itinatag ng magkapatid na Salvacion Lim-Higgins at Purificacion Lim ang Slim's Fashion and Arts School noong 1960. Dito nakapag-aral sina  Oskar Peralta, Joe Salazar, Cesar Gaupo, Oliver Tolentino, Albert Andrada, Joey Samson, Martin Bautista at Michael Cinco.

Parangal na natanggap
Iginawad kay Salvacion Lim-Higgins ang Pambansang Alagad ng Sining ng Pilipinas sa larangan ng moda noong 2022 ng pangulo ng Pilipinas na si Rodrigo Duterte sa bisa ng Proklamasyon Bilang 1390.

Kamatayan
Namatay si Salvacion Lim-Higgins noong Setyembre 15, 1990 sa San Francisco sa Estados Unidos.

Mga sanggunian

Kategorya:Kultura
Kategorya:Kultura at sining
Kategorya:Kultura ng Pilipinas
Kategorya:Gawad ng Pamahalaan ng Pilipinas
Kategorya:Ipinanganak noong 1920
Kategorya:Namatay noong 1990